Dôvodová správa

Všeobecná časť

Návrh  nariadenia vlády Slovenskej republiky o sumách vianočného príspevku v roku 2006 (ďalej len „návrh nariadenia vlády“), sa predkladá  v súlade s § 1 ods. 8 zákona č. ..../2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov, ktorý splnomocňuje vládu Slovenskej republiky na jeho vydanie. 
Návrhom nariadenia vlády sa ustanovuje percento priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za rok 2005 na určenie sumy dôchodku na účely poskytnutia vianočného príspevku v roku 2006, sumy dôchodku určené týmto percentom, relevantné pre pásmové rozpätie na poskytnutie vianočného príspevku a sumy vianočného príspevku v roku 2006 diferencovane v závislosti od sumy dôchodku alebo úhrnu súm dôchodkov.
Návrh nariadenia vlády je v súlade s Ústavou Slovenskej republiky a so zákonom, na vykonanie ktorého je navrhnutý.
Odhad dopadov na verejné financie je uvedený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 
Návrh nariadenia vlády pozitívne ovplyvní príjmy dotknutých osôb.
Návrh nariadenia vlády nemá vplyv na rozpočty obcí a rozpočty vyšších územných celkov, hospodárenie podnikateľskej sféry a iných právnických osôb, na zamestnanosť v Slovenskej republike a na životné prostredie.

DOLOŽKA  ZLUČITEĽNOSTI
       návrhu právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo práce, sociálnych vecí a rodiny Slovenskej republiky

2.	Názov návrhu právneho predpisu: Návrh nariadenia vlády Slovenskej republiky o sumách vianočného príspevku v roku 2006
3.	Problematika návrhu právneho predpisu:
a)	nie je upravená v práve Európskych spoločenstiev
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

Keďže problematika návrhu právneho predpisu nie je upravená právom Európskych spoločenstiev a Európskej únie, je bezpredmetné vyjadrovať sa k bodom 4, 5 a 6 doložky zlučiteľnosti.

 

Osobitná časť

K § 1
Suma vianočného príspevku sa navrhuje ustanoviť v závislosti od sumy dôchodku alebo úhrnu súm dôchodkov a vo vzťahu k percentu priemernej mesačnej mzdy v hospodárstve Slovenskej republiky za rok 2005, ktorým sa určujú sumy dôchodku na účely poskytnutia vianočného príspevku a ktoré bolo stanovené vzhľadom na možnosti štátneho rozpočtu.   

Priemerná mesačná mzda v hospodárstve Slovenskej republiky vykázaná Štatistickým úradom Slovenskej republiky za rok 2005 (ďalej len „priemerná mesačná mzda“) je 17 274 Sk. 

Suma dôchodku na účely poskytnutia vianočného príspevku v roku 2006 určená ako
a) 20 % priemernej mesačnej mzdy, t. j. 20 % zo 17 274 Sk, po zaokrúhlení na celé číslo nahor je 3 455 Sk,
b) 40 % priemernej mesačnej mzdy, t. j. 40 % zo 17 274 Sk, po zaokrúhlení na celé číslo nahor je  6 910 Sk,
c) 60 % priemernej mesačnej mzdy, t. j. 60 % zo 17 274 Sk, po zaokrúhlení na celé číslo nahor je  10 365 Sk.

K § 2

Ustanovenie § 1 ods. 8 zákona č. ..../2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov splnomocňuje vládu Slovenskej republiky na vydanie nariadenia vlády v roku 2006 do 30. novembra 2006. 

Za účelom zabezpečenia včasnej výplaty vianočného príspevku vo výplatnom termíne starobného dôchodku, predčasného starobného dôchodku, invalidného dôchodku alebo sociálneho dôchodku v mesiaci december 2006 je účinnosť nariadenia vlády navrhovaná na 15. november 2006.